1.  ปัจจัยความเสี่ยง

ปัจจัยความเสี่ยงที่อาจเกิดขึ้น และมีผลกระทบต่อการดำเนินงานในอนาคตของบริษัทฯ มีดังนี้

1.  ความเสี่ยงจากการประกอบธุรกิจ

ในปีที่ผ่านมาประเทศไทยได้รับผลกระทบจากปัจจัยทั้งภายใน และภายนอกประเทศอย่างต่อเนื่อง
เช่น ปัญหาจากภัยธรรมชาติ เหตุการณ์ความไม่สงบใน 3 จังหวัดชายแดนภาคใต้
การเปลี่ยนแปลงทางการเมือง ราคาน้ำมัน และอัตราดอกเบี้ยที่ปรับตัวสูงขึ้น
การลดลงของความเชื่อมั่นของผู้บริโภค เหล่านี้ล้วนส่งผลกระทบต่อแทบทุกภาคธุรกิจ
ซึ่งรวมถึงธุรกิจค้าปลีกด้วย ทั้งนี้ บริษัทฯ ได้ตระหนักและดำเนินการวางแผนเพื่อหามาตรการ
และกลยุทธ์ต่างๆ สำหรับป้องกันความเสี่ยงที่อาจเกิดขึ้นอย่างต่อเนื่อง ทั้งนี้
เพื่อให้สามารถดำเนินธุรกิจ และได้รับผลสำเร็จตามเป้าหมายที่วางไว้

สินค้าคงคลัง

  ณ วันที่ 31 ธันวาคม 2549 31 ธันวาคม 2548 และ 31 ธันวาคม 2547 บริษัทฯ
  มีสินค้าคงเหลือสุทธิ (ตามงบเฉพาะบริษัทฯ) เท่ากับ 2,861.38 ล้านบาท 2,321.26 ล้านบาท
  และ 2,167.98 ล้านบาท ตามลำดับ มีระยะเวลาการขายสินค้าเฉลี่ยเท่ากับ 85 84 และ 90
  วัน มีระยะเวลาการชำระหนี้เท่ากับ 101 98 และ 103 วัน ตามลำดับ จะเห็นว่าในปี 2549
  สินค้าคงเหลือมีปริมาณเพิ่มขึ้น
  สาเหตุมาจากการเพิ่มปริมาณการเก็บสินค้าคงคลังไว้ล่วงหน้าสำหรับสาขาที่เปิดใหม่ในปี 2549
  และสาขาที่กำลังจะเปิดในปี 2550 และจากการที่บริษัทฯ
  ได้มีการขยายพื้นที่ศูนย์กระจายสินค้าจึงทำให้ระยะเวลาในการขายสินค้าเพิ่มขึ้นจากเดิมเพียงเล็กน้อย

  อย่างไรก็ตาม บริษัทฯ มีความพยายามอย่างต่อเนื่องที่จะเพิ่มรอบการหมุนของสินค้าคงคลัง
  ไม่ว่าจะเป็นการพัฒนาคุณภาพการให้บริการของพนักงานขาย
  การปรับปรุงรูปแบบการจัดเรียงสินค้าและรูปลักษณ์ภายในสาขา
  การเพิ่มสินค้าใหม่เข้าร้านอย่างสม่ำเสมอ รวมทั้งพยายามที่จะลดปริมาณการจัดเก็บลง
  ในส่วนของการลดปริมาณการจัดเก็บ ในปี 2549 บริษัทฯ
  ได้ทำการขยายพื้นที่ศูนย์กระจายสินค้าให้มีขนาดใหญ่ขึ้นเพื่อให้สามารถรองรับการเพิ่มขึ้นของสาขาในอนาคต
  พร้อมกับสามารถบริหารจัดการสินค้าในอนาคตได้อย่างมีประสิทธิภาพมากยิ่งขึ้น

การลงทุน

  ณ วันที่ 31 ธันวาคม 2549 บริษัทฯ มีสาขาที่เปิดดำเนินการแล้วทั้งสิ้นรวม 26 สาขา
  สำหรับการลงทุนในปี 2550 บริษัทฯ มีโครงการที่จะขยายเพิ่มอีกประมาณ 4-5 สาขา
  ทั้งในเขตกรุงเทพฯ และต่างจังหวัด ซึ่งขึ้นอยู่กับภาวะเศรษฐกิจ

  ทั้งนี้ จากการที่บริษัทมีนโยบายที่จะขยายสาขาอย่างต่อเนื่อง
  ซึ่งอาจมีความเสี่ยงในกรณีที่ผลประกอบการของสาขาที่เปิดใหม่ไม่เป็นไปตามเป้าหมายที่ได้ประมาณการไว้
  และอาจส่งผลกระทบต่อผลประกอบการโดยรวมนั้น
  บริษัทจึงมีมาตรการที่จะลดความเสี่ยงจากการลงทุนขยายสาขา
  โดยการตัดสินใจที่จะเปิดสาขาใหม่ในแต่ละครั้ง บริษัทฯ
  จะทำการศึกษาถึงลักษณะทำเลที่ตั้งที่อยู่ใกล้แหล่งชุมชน เงินทุน ยอดขาย จุดคุ้มทุนในการลงทุน
  อัตราผลตอบแทนหรือกำไรที่จะได้รับ และความพร้อมของบุคลากรในการขยายสาขา นอกจากนี้
  บริษัทฯ ยังมีการจัดทำแผนดำเนินการ งบประมาณประจำปี
  และเมื่อสาขาใหม่เปิดดำเนินการจะมีการติดตามผลประกอบการ
  และความคืบหน้าของแผนทุกเดือน ซึ่งจะช่วยให้บริษัทฯ
  สามารถวางแผนรับความเสี่ยงที่อาจจะเกิดได้ทันท่วงที

การปฏิบัติงาน

  บริษัทฯ มีความเสี่ยงที่จะสูญเสีย
  หรือได้รับความเสียหายในทรัพย์สินเนื่องจากการปฏิบัติงานของพนักงานขาย ทั้งนี้บริษัทฯ
  ได้จัดตั้งหน่วยงานที่รับผิดชอบเกี่ยวกับความเสี่ยงดังกล่าว คือ ฝ่ายป้องกันการสูญเสีย (Loss
  Prevention) ซึ่งรับผิดชอบด้านการวางระบบป้องกันความเสี่ยงในด้านต่าง ๆ ของบริษัท
  รวมถึงความเสี่ยงที่พนักงานอาจได้รับจากการปฏิบัติงานด้วย

ลูกหนี้

  บริษัทฯ ขายสินค้า และให้บริการที่เกี่ยวข้องกับบ้านและที่อยู่อาศัย โดยแบ่งกลุ่มลูกค้าเป็น 2 กลุ่ม
  กลุ่มแรกคือลูกค้ารายย่อย ซึ่งโดยส่วนใหญ่เป็นการขายเงินสด กลุ่มที่ 2 เป็นกลุ่มผู้รับเหมา
  และเจ้าของโครงการ ซึ่งจะเป็นการขายที่ให้เครดิต

  รายได้ส่วนใหญ่ของบริษัทฯ เป็นรายได้ที่มาจากการขายเป็นเงินสด โดยในปี 2549
  สัดส่วนการขายเป็นเงินสดอยู่ที่ร้อยละ 97 ของยอดขายทั้งหมด สำหรับปี 2548 และ 2547
  มีสัดส่วนประมาณร้อยละ 94 ในส่วนของการขายโดยให้เครดิต บริษัทฯ
  จะพิจารณาให้เฉพาะกับเจ้าของโครงการที่มีฐานะการเงินที่ดี ที่ทางบริษัทฯ
  ได้มีการวิเคราะห์งบการเงินแล้ว
  หรือผู้รับเหมาที่มีหนังสือค้ำประกันแทนการขายผู้รับเหมารายย่อยทั่วไป ทั้งนี้ ณ วันที่ 31 ธันวาคม
  2549 31 ธันวาคม 2548 และ 31 ธันวาคม 2547 บริษัทฯ มีลูกหนี้ค้างชำระจำนวน 162.09
  168.79 และ 191.99 ล้านบาท โดยคิดเป็นลูกหนี้บัตรเครดิตเท่ากับ 22.08 34.24 และ
  29.29 ล้านบาท ตามลำดับ มีการตั้งสำรองค่าเผื่อหนี้สงสัยจะสูญคิดเป็นมูลค่าประมาณ 25.24
  23.10 และ 21.17 ล้านบาท ตามลำดับ
  ซึ่งผู้บริหารได้ประเมินระยะเวลาที่กำหนดในการชำระหนี้และสถานะทางการเงินของลูกหนี้แต่ละรายแล้ว
  บริษัทเห็นว่าค่าเผื่อหนี้สงสัยจะสูญที่ตั้งไว้เพียงพอและเหมาะสมแล้ว0

2.  ความเสี่ยงจากการแข่งขัน

บริษัทฯ ประกอบธุรกิจค้าปลีกสินค้าเกี่ยวกับบ้าน และที่อยู่อาศัยโดยมีคู่แข่งขันทั้งทางตรงและทางอ้อม
เช่น ร้านค้าปลีก ห้างสรรพสินค้า ร้านค้าสินค้าเฉพาะอย่าง และร้านค้ารายย่อยทั่วไป บริษัทฯ
สร้างความแตกต่างโดยมุ่งเน้นในเรื่องความหลากหลายของสินค้า และการให้บริการที่ครบวงจร
ทั้งในด้านการก่อสร้าง ซ่อมแซม ตกแต่ง และต่อเติม
อีกทั้งยังมีบริการจัดหาทีมช่างผู้เชี่ยวชาญงานระบบด้านต่าง ๆ เช่น งานระบบไฟฟ้า ประปา
งานติดตั้งอุปกรณ์ที่เกี่ยวข้อง เป็นต้น

นอกจากนี้ บริษัทฯ ได้เน้นการเพิ่มประสิทธิภาพการบริหารภายใน เพื่อเสริมสร้างศักยภาพ
และความได้เปรียบต่อคู่แข่งทั้งภายใน และต่างประเทศที่อาจเข้ามาในอนาคต

3.  ความเสี่ยงเกี่ยวกับการเปลี่ยนแปลงกฎหมายที่เกี่ยวข้อง

ที่ผ่านมามีการเปลี่ยนแปลงกฎหมายที่เกี่ยวข้องกับการดำเนินธุรกิจของบริษัทฯ คือ
การปรับกฎหมายผังเมืองรวมกรุงเทพมหานคร โดยได้ประกาศใช้เมื่อ 16 พฤษภาคม 2549
มีวัตถุประสงค์เพื่อเป็นแนวทางในการพัฒนากรุงเทพมหานคร และรองรับการขยายตัวในอนาคต
การปรับปรุงผังเมืองรวมดังกล่าวมีการเปลี่ยนแปลงจากเดิมไม่มากนัก และบริษัทฯ
ไม่ได้รับผลกระทบจากข้อจำกัดนี้แต่อย่างใด
เนื่องจากที่ผ่านมาบริษัทฯได้ลงทุนครอบคลุมพื้นที่ในเขตกรุงเทพฯ เกือบทุกส่วนแล้ว ส่วนที่บริษัทฯ
จะลงทุนขยายสาขาเพิ่มก็ไม่อยู่ในข้อจำกัดของผังเมืองใหม่แต่อย่างใด
และหากมีการเปลี่ยนแปลงผังเมืองในอนาคต ซึ่งเป็นอุปสรรคต่อการขยายสาขา บริษัทฯ
กลับมองว่าเป็นโอกาส เนื่องจากเป็นการจำกัดการขยายธุรกิจของคู่แข่ง

ในปี พ.ศ. 2549 คณะกรรมการการแข่งขันทางการค้า
มีมติให้ประกาศใช้เกณฑ์แนวทางพิจารณาการปฏิบัติทางการค้าระหว่างผู้ประกอบธุรกิจค้าส่งค้าปลีกกับผู้ผลิต/ผู้จำหน่าย
ภายใต้ พ.ร.บ.การแข่งขันทางการค้า พ.ศ. 2542 จำนวน 8 แนวทาง ได้แก่ 1.
การกำหนดราคาที่ไม่เป็นธรรม 2. การเรียกรับผลประโยชน์ทางเศรษฐกิจที่ไม่เป็นธรรม 3.
การคืนสินค้าโดยไม่เป็นธรรม 4. การใช้สัญญาการฝากขายที่ไม่เป็นธรรม 5. การบังคับให้ซื้อ
หรือให้จ่ายค่าบริการ (Coercion to Purchase) 6. การใช้พนักงานของผู้ผลิต/ผู้จำหน่าย
อย่างไม่เป็นธรรม 7. การปฏิเสธการรับสินค้าที่สั่งซื้อ/ผลิตพิเศษ เป็นตราเฉพาะของผู้สั่งผลิต
(Private Brand) หรือเป็นตราเฉพาะของผู้ประกอบธุรกิจค้าส่งค้าปลีก (House Brand) และ
8. การปฏิบัติที่ไม่เป็นธรรมอื่น ๆ

แนวทางดังกล่าวมีผลกระทบต่อผู้ค้าปลีกแบบสมัยใหม่ทุกราย (Modern Trade)
อย่างไรก็ตามบริษัทฯ
ป้องกันข้อขัดแย้งระหว่างแนวทางปฏิบัติดังกล่าวกับประเพณีปฏิบัติทางการค้าเดิมที่มีกับคู่ค้า
ด้วยการปรับแก้ข้อสัญญาบางรายการที่อาจเข้าข่าย โดยได้ระบุข้อปฏิบัติระหว่างกันให้ละเอียด
และชัดเจนยิ่งขึ้น